Ján Repta

**Ján Repta** (* 8. september 1914, Brezová pod Bradlom† 13. január 1999, Brezová pod Bradlom) bol slovenský vojak, partizán a veliteľ partizánskeho oddielu Jána Reptu počas Slovenského národného povstania. Po februárovom prevrate 1948 sa stiahol z politiky, pracoval ako v podniku Kovové tkaniny. Posmrtne bol v roku 2007 povýšený na plukovníka in memoriam.

## Život
Repta sa narodil 8. septembra 1914 v Brezovej do evanjelickej rodiny. Vyštudoval brezovskú meštianku, vyučil sa garbiarstvu. Vojenskú službu absolvoval ako spojár v hodnosti štábny kapitán. 

### Druhá svetová vojna
V ťažení Slovenskej republiky proti Sovietskemu zväzu slúžil 5 týždňov, potom bola jednotka demobilizovaná. Počas služby zažil perzekúcie nacistov proti domácemu obyvateľstvu. 

Repta nastúpil do práce v trenčianskej textilke Tiberghien. Stal sa členom ilegálnej komunistickej strany. Zatýkanie trenčianskych komunistov na jar 1942 postihlo i jeho a počas väzby bol prepustený zo zamestnania. Po istom čase nastúpil formálne ako obchodný cestujúci u bratislavského likérnika Jána Tvarožeka, čo bola len zásterka ilegálnej činnosti spojenej s prevádzaním sovietskych utečencov a civilistov z nútených prác v Nemecku do Prešova, Vranova a Medzilaboriec. Na východné Slovensko sa presunul aj on sám a 12. februára 1944 založil partizánsky oddiel. V apríli sa ale presunul na Turiec, kde sa pridal k Viliamovi Žingorovi, kam vodil utečencov z podjavorinských kopaníc a zaobstarával zbrane.  

### V Slovenskom národnom povstaní
26. augusta 1944 poverilo velenie Žingorovej 2. československej partizánskej brigády M. R. Štefánika Jána Reptu úlohou rozvinúť partizánske hnutie v Malých Karpatoch. Reptova skupina sa pod Javorinu presúvala v slovenských vojenských uniformách na vojenskom nákladnom aute. V Piešťanoch si vynútil prechod cez Váh strážený Nemcami. 30. augusta oddiel dorazil do Brezovej.

Vytvorený partizánsky oddiel niesol Reptovo meno. V podjavorinskom kraji vznikol paralelne partizánsky oddiel Hurban. Reptov oddiel bol prvým, ktorý sa 8. septembra dostal do stretu s Nemcami. Najväčšou bojovou akciou oddielu bol stret s novomestským pohotovostným oddielom Hlinkovej Gardy vracajúcim sa z prieskumnej výpravy 29. septembra 1944. Padlo 11 gardistov vrátane veliteľa zbrojníka Raffesberga, 25 gardistov bolo zajatých, zničené boli 3 nákladné a 1 osobné auto. Zajatých gardistov po vyjednávaní partizáni prepustili. Oddiel Repta sa zameriaval najmä na diverzné akcie na komunikáciách.

6. apríla 1945 kontaktoval Repta veliteľa pluku Červenej armády pplk. Čebodarova, ktorý mal prechádzať cez Brezovú a dohodol s ním koordináciu aktivít, najmä upustenie od delostreleckej prípravy, ktorá by viedla k civilným stratám. Sovieti prenechali aktivitu partizánom a zapožičali im dva kanóny. Oddiely Repta a Hurban vstúpili do Brezovej pod Bradlom 7. apríla. V prestrelke s nemeckou hliadkou bol ranený samotný Ján Repta.

### Po vojne
V roku 1947 sa zosobášil s Milkou Bruškovou, ktorá za vojny pôsobila ako spojka s partizánskym oddielom Hurban (svedkom na svadbe im bol spomínaný Mikula). Po februárovom prevrate 1948 a po poprave Viliama Žingora rezignoval na politiku. Absolvoval hutnícku priemyselnú školu v Bohumíne a až do dôchodku pracoval v podniku Kovové tkaniny. Zomrel v 13. januára 1999 v Brezovej pod Bradlom. 29. augusta 2007 bol Repta povýšený dekrétom ministra obrany na plukovníka in memoriam.

## Vyznamenania
* Československý vojnový kríž 1939 (1945)
* Rad Slovenského národného povstania I. tr. (1945)
* Medaila Za chrabrosť (1945)
* Rad červenej hviezdy (1968)

## Referencie

Kategória:Osobnosti z Brezovej pod Bradlom
Kategória:Nositelia Československého vojnového kríža 1939
Kategória:Nositelia Radu Slovenského národného povstania
Kategória:Osobnosti SNP
Kategória:Partizánski velitelia
Kategória:Slovenskí organizátori partizánskeho boja
Kategória:Slovenské osobnosti druhej svetovej vojny
Kategória:Slovenské vojenské osobnosti
Kategória:Držitelia Radu Ľudovíta Štúra I. triedy – vojenského